Wow, wo sell ich afange schriibe... han i de letschte Taeg unglaublich viel erlaebt. Das wird wohl de laengste Bricht vo minere Reis.    Zaemefassig: Bin i 5 Taeg  ueber 100km gwanderet dur unterschiedlichsti Landschafte, bi unterschiedlichstem Waetter.    1. Tag:  Am morge am 4i han ich muesse parat si fuer min Abholservice. Uf em Sofa bi de Reception han ich daenn bis 4.55h gfrohre und wiiter traeumt... typisch! Sind no en andere go abhole und daenn uf de oeffentliche Bus. Hett ich gweusst vo wo dae fahrt, hett ich choene 5min. zfuess go und 1h laenger schlafe. Naja, im Bus haend sie's nach 10 Min. au gschafft eusi reservierte Plaetz wieder frei zmache.    Nach 3h Fahrt und em Zmorge ischs in Mollepata los gange uf e spannendi Wanderig. Zerst dur Felder mit Mais und div. andere Pflanze, dur Waelder uf schmale und steile Pfad ufwaerts: 2 Amerikaner, euse verruckte Guide de Will, en Choch, e Hilfsperson und 2 Maultiere als Gepaecktraeger.  Gstartet simmer uf ca. 3000M.u.M., euses Ziel haemmer nach 8h uf 3900m in Soraypampa erreicht. Det obe haemmer d Ussicht uf de Salkantay gnosse, en Berg uf 6264m, bedeckt mit Gletscher. Ui, isch das chalt worde i de Nacht! Haend uf dere Hoechi im Zelt und alle verfuegbahre Kleider uebernachtet. Bin froh gsi, wo mir am Morge mit emene heisse Tee gweckt worde sind.    2. Tag:  Euses Ziel isch de Salkantay Pass: Wanderig bi Nebel, liechtem Rege. Mit de Ziit isch de Rege intensiver worde und ich  han s erst mal uf dere Reis mini neue Regehose benutzt. Je naecher d Passhoechi cho isch, desto chaelter. Klar, s wandere haet warm gaeh, aber haesch eifach kei Pause meh choene mache. Uf de Passhoechi uf 4750m haets intensiv gschneit!!! Wow! Isch irgendwie ganz e spezielli und gueti Athmosphaere gsi. Leider haend mir de Salkantay noed choene bewundere. De Berg isch bis jetzt no nie bestiege worde, wils so schwierig isch und zviel Schnee druf haet. 1940 sind knapp 40 Japaner gschiiteret und di meiste gstorbe  am Berg. Drum gits under em Berg e Wiese, Pampa Japonesa. Us de ferni haend mir e Lawine ghoert, wie en Donner.  Nachane ischs fast so steil uf de andere Siite vom Pass abe gange. Zum Zmittag a emene Bach mit Gletscherwasser haet zum Glueck d Sunne gschune. Mir haend super gaesse uf de ganze Tour, mit Tisch, Stuehl und Gschirr, eifach verusse oder am Abig i eusem Esszelt.  Nach em Esse ischs mit em Wetter aber wieder uebel worde   . Bi Duurraeg sind mir bis uf 2900m uf rutschige und schmale Pfad abgstiege. Zum Glueck han ich Wanderstoeck gmietet, die sind sehr hilfrich gsi zum Abstuetze und mis Chnue schone. Usserdem sinds e gueti Hilf gsi bim Schlammspringe... waeg em Raege sind d Waeg langsam zu Baech worde oder riesigi Sumpfloecher, wo mer vo  Stei zu Stei haet muesse springe. Am Afang no amuesant, aber mit de Ziit sehr Chraefteraubend. Nach guet 9h Wandere (!) simmer erschoepft und durchnaesst acho in Collpapampa. Mir haend uf ere Wiese binere Siedlig uebernachtet. Zu dem "Dorf" fuert kei Strass, s einzig Transportmittel sind Ross und Maultiere. Es paar Abschnitt waered mit em Bike genial, aber au nur abwaerts fuer Verruckti! De groesste Teil waer mit em Bike noed befahrbar, wil zsteil und zviel Stei im Waeg. D Landschaft haet sich au starch  veraenderet: nach kargem Berg mit Schnee simmer in fuechte Cloud Forest (Wulchewald, aehnlich wie Regewald, nur hoecher glaege und chli waeniger intensiv) cho. Haet viel Blueme, Orchidee und quakendi Froesch gha.    3. Tag:  Offiziell en lockere Tag... Wandere abwaerts zerst am Salcantay und denn am Santa Teresa River entlang bis uf 2400m. Leider fuehrt de Waeg praktisch nie am Fluss entlang, wils eifach z aeng isch: ufe und abe und ufe und abe... schoenste Sunneschie, heiss, aber immer no  rutschige Schlamm-Untergrund   . Uf de andere Talsiite haends mal welle e "Strass" baue zu Inka-Runine, wo no groesser und schoener si muend wie Machu Picchu, aber Erdrutsch haend grossi Teil vo dem Waeg zerstoert bereits vor Eroeffnig.    Schriibe i de naechste Taeg wiiter, gan go Znachtaesse mit mine Tour-Begleiter...  Wird no spannender und viellicht chan ich au es paar Foeteli lade!!!    Bin wieder da: bin bis am halbi 5i im Usgang gsi, obwohl ich am Tag vorane bereits am 4.15h ufgstande bin.    Fortsetzig vom 3. Tag.  Nach em Zmittag simmer vo Cochapampa mit emene Lastwage wiiter. Das isch di witzigst  Fahrt vo de ganze Reis gsi: Uf em Lastwage haets es Metallgruest gha zum sich festhebe. D Fahrt isch sehr holprig gsi uf ere unteerte Strass am Abgrund entlang. Waenn mer d Hand usgstreckt haet, haet mehr choene divers Fruecht waehrend de Fahrt ernte: Banane, Papaya, Avocados, wild wachsendi Kaffibohne. Oft haet mer au muesse de Chopf iizieh, wil Aest ztuef gsi sind und de Truck gstreift haend. Chrueze mit andere Trucks isch praktisch unmoeglich gsi. Nach ca. 3/4h haend mir en Platte gha. S Ersatzrad, wo's  montiert haend, haet kei Profil gha und zum Teil isch scho de Schluch fuere cho... wie fast zerwarte, haend mir 1/4h spaeter wieder en Platte gha. Zum Glueck grad mitte im Dorf Santa Teresa, wo euses Ziel gsi isch. Sind umgstiege uf en Bus (ja das gits da sogar au) und uf no ere schlaechtere Strass zu heisse Quelle gfahre. D Strass isch vor es paar Taeg vo emene riesige Erdrutsch verschuettet worde. Irgendwie haet sich de Bus dur de Schlamm kaempft   .  D Quelle isch super schoen gsi und heiss. Haet guet tue nach allem Wandere und de Chelti i de vergangene Taeg. Uf em Rueckwaeg, inzwuesche dunkel, ischs wieder dur de Erdrutsch gange, aber das mal berguf. Naja, de Bus isch stecke bliebe fuer en Moment. De Chauffeur haet denn gseit, s selled alli Passagier (ca. 20 Persone) in  hintere Teil vom Bus und mitenand Huepfe. Ja, mir sind im Bus gsprunge wie wild und nach 2 Minute isch de Bus tatsaechlich dur de Schlamm cho und haet eus im Dorf abglade... Wow! Passend isch vom Bob Marley sLied "Everything's gonna be alright" gloffe. De Znacht und es Bier haend mir eus wohl verdient. En uesserst amusante Tag!    4. Tag:  "Usschlafe" bis 7.45h, sust simmer jewils um di 6i ufgstande. Mir sind zerst mit ere "Seilbahn" ueber de Fluss: en Metallchorb fuer 2 Persone, bis id Mitti  haet de Schwung glanget, nachane haet mer sich muesse am Seil as ander Ufer zieh, ca. 20 Meter breite wilde Fluss. Schoens Waetter, heissi + fuechti (tropisch) Wanderig am Urubamba River entlang bis... naja, au da isch vor es paar Taeg en Erdrutsch, bzw. Steischlag, ueber di schmale Strass donneret. Churz vor mir cho sind, haends wiiter obe en Fels gspraengt und somit isch euese Waeg blockiert gsi. Nach 1h Pause und Raege i de Zwuescheziit haend mir daerfe ueber Felsbroecke chlaettere und wiiter wandere uf Hidroelectrica (Wasserkraftwerk). Nach em Mittag haets in Stroehme graegnet und mir haend no 3h vor eus gha. S Tal isch immer enger worde, und s haet kei platz meh gha fuer en Waeg oder e Strass. De einzig "Waeg" isch s Bahngleis gsi! Mir sind somit 2 1/2h vo einere Eisenbahnschwelle zu de naechste gloffe. Waenn die Schwelle nur en regelmaessige Abstand gha hetted, war das scho besser gsi. Uesserst ermuedend, nass, chalt, rutschig... und dennn isch en Zug cho und mir haend churz muesse waeg vom Gleis :-). Di fahred da aber noed so schnaell und mir sind zum Glueck noed grad im Tunnel oder uf ere Brugg gsi. Bin froh gsi, wo ich endlich Aguas Calientes erreicht han. Ja, die naemeds ernst mit em Name vom Ort (heisses Wasser): D Freud ueber e Duschi haet noed lang duret: waeg emene wiitere Erdrutsch isch d Leitig vom chalte Wasser unterbroche gsi. Uf de Heisswasserleitig haets anschinend dur e Pumpi gnueg Druck gha, aber mer hett sich eifach verbraennt. Nach 1h haend mir choene go dusche. Was fuer e Erloesig! 21.30h is Bett.    5. Tag:  Yes, schoens Waetter! Mir sind am 4.40 im Dunkle los gloffe. En sehr steile Waeg mit unzaehlige Staegetritt haet eus bim Ufstige zum Machu Picch de Athem graubt und de Schweiss use druckt... und das vor em Zmorge! Nach  knapp 1 1/2h wandere, grad de Berg uf, sind mir acho. D Strass macht uf de gliche Strecki ca. 18 Haarnadelkurve. Perfekt zum Sunneufgang und Eroeffnig vom Park sind mir am 6i ine. Endlich Zmorge!  Machu Picchu isch wuerklich faszinierend. Die haend scho vor ca. 7-800 Jahr Erdbebesicheri Hueser baut mit riesige Stei und extremer Praezision. Die Stei passed ganz genau ufenand. 3h Besichtigungstour mit vielne Erklaerige dur euse Guide. Spannend! Haend u.a. folgendi Higlights gseh: de Temple of the 3 Windows, Temple of the Moon, de Intihuatana (en Stei zum d Jahresziite anhand vom Sunnestand zmsse).    Nachane haemmer i eusere Freiziit uf de Waynapicchu (junge Berg) bestiege. Das isch de Fels, wo mer uf allne Foeteli vo Machu Piccu im Hintergrund gseht. Ueber en uesserst steile Waeg (no viel steiler wie am Morge) simmer vo 2400m uf 2640m gstiege. Z'oberst ischs dur es engs  Tunnel dur de Fels gange bis mer de hoechse Punkt erreicht haet. Die Ussicht isch eifach de Hammer gsi!! Fruehner sinds det ufe gstiege, zum Mais, Getreide, Lamas, u.s.w. opfere. Waer glaub e gueti Plattform fuer en Base-Jump ;-), senkrechti Wand uf einere Siite. De Abstieg isch daenn no gfaehrlicher gsi, wie de Ufstieg. Di rutschige Staegetritt sind nur oepe fuer Schuehgroessi 32 baut worde. Mit eusne grosse Wanderschueh isch das noed ganz eifach gsi und mer haet sich mit de Haned muesse abstuetze oder zum  Teil a Seil festhebe.  Nach ere Pizza (endlich mal kei Riis) in Aguas Calientes ischs zerst mit em Zug und denn mit em Bus i 2 1/2h zruck gange uf Cuzco.  Di ganz Tour isch so abentuerlich, spannend und faszinierend gsi. Klar, haend ab und zue muesse durebisse und schlaechts Waetter ertraege, aber das ganz haet Spass gmacht und haet sich definitiv glohnt.  De  normal 'Inka-Trekk' isch ja (zum Glueck) usbuechet gsi. Dae waer im Verglich viel, viel eifacher (kein Pass, breiteri Waeg) und chuerzer (46km) gsi.